LV Eiropas Savienības Oficiālais Vēstnesis L 78/1

KOMISIJAS REGULA (ES) Nr. 232/2012

(2012. gada 16. marts),

ar ko groza Eiropas Parlamenta un Padomes Regulas (EK) Nr. 1333/2008 II pielikumu attiecībā uz hinolīna dzeltenā (E 104), saulrieta dzeltenā FCF/oranždzeltenā S (E 110) un kumača 4R, košenila sarkanā A (E 124) izmantošanas nosacījumiem un daudzumiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2008. gada 16. decembra Regulu (EK) Nr. 1333/2008 par pārtikas piedevām (1) un jo īpaši tās 10. panta 3. punktu,

tā kā:

(1) Regulas (EK) Nr. 1333/2008 II pielikumā noteikts Eiropas Savienības atļauto pārtikas piedevu saraksts un šo pārtikas piedevu izmantošanas nosacījumi.

(2) Hinolīna dzeltenais (E 104), saulrieta dzeltenais FCF/oranždzeltenais S (E 110) un kumačs 4R, košenila sarkanais A (E 124) ir pārtikas krāsvielas, ko patlaban atļauts izmantot un kas iekļautas Regulas (EK) Nr. 1333/2008 II pielikuma sarakstā. Pašreizējā atļaujā ir ņemtas vērā pieļaujamās diennakts devas (PDD), ko 1983. gadā noteikusi Pārtikas zinātniskā komiteja (PZK) (2).

(3) Eiropas Pārtikas nekaitīguma iestāde (turpmāk “Iestāde”) 2009. gada 23. septembrī sniedza atzinumu (3) saistībā ar hinolīna dzeltenā (E 104) kā pārtikas piedevas drošuma atkārtotu novērtējumu. Minētajā atzinumā Iestāde iesaka pazemināt attiecīgās pārtikas krāsvielas PDD no 10 mg/kg ķermeņa svara diennaktī uz 0,5 mg/kg ķermeņa svara diennaktī. Turklāt Iestāde uzskata, ka detalizētās iedarbības aplēses (Tier 2 un Tier 3) kopumā diezgan lielā mērā pārsniedz pārskatīto PDD, kas ir 0,5 mg/kg ķermeņa svara diennaktī. Tāpēc ir lietderīgi grozīt hinolīna dzeltenā (E 104) izmantošanas nosacījums un daudzumus, lai nodrošinātu, ka Iestādes ieteiktā jaunā PDD netiek pārsniegta.

(4) Iestāde 2009. gada 27. septembrī sniedza atzinumu (4) saistībā ar saulrieta dzeltenā FCF/oranždzeltenā S (E 110) kā pārtikas piedevas drošuma atkārtotu novērtējumu. Minētajā atzinumā Iestāde iesaka pazemināt saulrieta dzeltenā FCF/oranždzeltenā S (E 110) PDD no 2,5 uz 1 mg/kg ķermeņa svara diennaktī. Turklāt Iestāde uzskata, ka detalizētās iedarbības aplēses (Tier 3) kopumā diezgan lielā mērā pārsniedz pārskatīto pagaidu PDD, kas ir 1 mg/kg ķermeņa svara diennaktī bērniem augsta patēriņa grupā. Tāpēc ir lietderīgi grozīt saulrieta dzeltenā FCF/oranždzeltenā S (E 110) izmantošanas nosacījums un daudzumus, lai nodrošinātu, ka Iestādes ieteiktā jaunā pagaidu PDD netiek pārsniegta.

(5) Iestāde 2009. gada 23. septembrī sniedza atzinumu (5) saistībā ar kumača 4R, košenila sarkanā A (E 124) kā pārtikas piedevas drošuma atkārtotu novērtējumu. Minētajā atzinumā Iestāde iesaka pazemināt attiecīgās pārtikas krāsvielas PDD no 4 mg/kg ķermeņa svara diennaktī uz 0,7 mg/kg ķermeņa svara diennaktī. Turklāt Iestāde uzskata, ka detalizētās iedarbības aplēses (Tier 3) kopumā diezgan lielā mērā pārsniedz pārskatīto PDD, kas ir 0,7 mg/kg ķermeņa svara diennaktī bērniem augsta patēriņa grupā. Tāpēc ir lietderīgi grozīt Kumača 4R, košenila sarkanā A (E 124) izmantošanas nosacījums un daudzumus, lai nodrošinātu, ka Iestādes ieteiktā jaunā PDD netiek pārsniegta.

(6) Šīs vielas ir jāsvītro no II pielikuma C daļas 3. punktā (III grupā) uzskaitīto vielu saraksta. Tomēr būtu jāsaglabā kombinētais maksimālais daudzums, šīs vielas izmantojot kopā ar pārējām III grupas vielām

(7) Lai samazinātu iedarbību zem ieteiktās PDD, būtu jāpārskata maksimālie daudzumi. Konkrēti tie būtu jāsamazina, piemērojot koeficientu, kas ir vienāds ar paredzētās diennakts devas samazinājuma koeficientu. Būtu jāatļauj atsevišķi izņēmumi ar lielākiem daudzumiem dažiem tradicionāliem produktiem, kas būtiski neietekmē iedarbību. Daži noteikumi ir arī svītroti.

(8) Tāpēc Regulas (EK) Nr. 1333/2008 II pielikums būtu attiecīgi jāgroza.

(9) Lai pārtikas ražošanas nozarei atvēlētu laiku, kas vajadzīgs, lai pielāgotu ražošanu jaunajiem izmantošanas nosacījumiem un šajā regulā noteiktajiem daudzumiem, ir lietderīgi noteikt pārejas pasākumus.

(10) Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu, un Eiropas Parlaments un Padome pret tiem nav iebilduši,

IR PIEŅĒMUSI ŠO REGULU.

1. pants

Regulas (EK) Nr. 1333/2008 II pielikumu groza saskaņā ar šīs regulas pielikumu.

2. pants

Šo regulu piemēro no 2013. gada 1. jūnija.

Pārtiku, kas satur hinolīna dzelteno (E 104), saulrieta dzelteno FCF/oranždzelteno S (E 110) un kumaču 4R, košenila sarkano A (E 124) un kas likumīgi laista tirgū pirms 2013. gada 1. jūnija, bet neatbilst šīs regulas prasībām, drīkst pārdot, līdz krājumi beidzas.

3. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama dalībvalstīs. Briselē, 2012. gada 16. martā Komisijas vārdā – priekšsēdētājs José Manuel BARROSO

(1) OV L 354, 31.12.2008., 16. lpp.

(2) Pārtikas zinātniskās komitejas ziņojumi, četrpadsmitā sērija, 1983. gads.

(3) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Quinoline Yellow (E 104) when used as a food additive, The EFSA Journal 2009; 7(11):1329.

(4) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Sunset Yellow (E 110) as a food additive, The EFSA Journal 2009; 7(11):1330.

(5) Scientific opinion of the Panel on Food Additives and Nutrient sources added to Food (ANS) on a request from the Commission related to the re-evaluation on the safety of Ponceau 4R as a food additive, The EFSA Journal 2009; 7(11):1328.